Meat World oorweeg drastiese stappe ná bewerings | Maroela Media
'n Skermskoot uit die insetsel oor Meat World wat deur Carte Blanche vervaardig is.
Meat World het Woensdag in 'n verklaring gesê hy oorweeg om sommige van sy winkels van hul franchise-regte te ontneem indien van die bewerings van onhigiëniese wanpraktyke in die winkels ernstig genoeg is.
Dit kom nadat Carte Blanche Sondagaand 'n insetsel uitgesaai het waarin hy 'n ondersoek gedoen het na bewerings dat sommige van die Meat World-winkels vervaldatums op vleisprodukte verleng en sodoende moontlik bederfde vleis aan kliënte verkoop.
Carte Blanche beweer sy ondersoek het getoon dat daar by minstens nege van Meat World se 14 winkels nuwe etikette op vleisprodukte aangebring word. Volgens Carte Blanche kon daar in 11 gevalle by vyf verskillende winkels vasgestel word dat die etikette verander is om die vervaldatum op die produk te verleng, in sommige gevalle tot soveel as vier weke.
Carte Blanche het ook gesê hy het van die winkels se vleisprodukte na 'n onafhanklike laboratorium gestuur om getoets te word en beweer die toetsresultate het getoon dat die miko-organisme- en bakterieëvlakke op die produkte hoër is as die aanbevole spesifikasies vir veilige menslike gebruik.
Meat World het in reaksie op hierdie bewerings gesê 'n grootskaalse ondersoek sal by al 14 van sy winkels gedoen word. Hy het gesê vleisprodukte sal by die nege van die winkels wat deur Carte Blanche uitgelig is van die rakke onttrek word en indien die bewerings ernstig genoeg is, kan sommige van die winkels moontlik hul franchise-regte kwyt wees.
Meat World het ook die hulp van 'n vooraanstaande forensiese wetenskaplike, dr. David Klatzow, ingeroep om hom by te staan in die ondersoek. "Dr. Klatzow is aangestel om die laboratoriumverslag wat deur Carte Blanche verskaf is te analiseer. Dr. Klatzow het die akkuraatheid van die bevindinge deur die laboratorium bevraagteken. Hy het ook bevind dat die algehele bakteriologiese resultate nié op 'n sistemiese probleem dui nie," lui die verklaring.
Angelino Pereira, uitvoerende hoof van Meat World, het gesê hy het 'n onafhanklike gesondheids- en veiligheidsorganisasie aangestel om volledige gesondheidsoudits op elk van Meat World se winkels te doen. "Ek het hierdie besluit onmiddellik geneem toe die bewerings onder my aandag gebring is," het Pereira gesê.
"Ek en my span is baie ontsteld oor hierdie bewerings. Ons sal alles moontlik doen om enige onreëlmatighede reg te stel. Ons kliënte is ons familie en ons neem hul klagtes ter harte."
Gauteng Meat World
Wel, daar is baie om na te kyk en om als deeglik te lees in vorige berig se kommentare.
Baie goed dat daar daadwerklik na die beweringe gekyk word. Mense kan baie siek word van swak produklewering.
Dit sal goed wees om die standaarde op te knap. Dit is nie nodig om die publiek se lewens in gevaar te stel nie. Wat ek nog nooit kon verstaan nie is hoekom julle nie die vleise VRIES voordat hulle vervaldatum bereik word nie. Hou 'n klein hoeveelheid vleis 'vars' en vries die ander vleise en hoenders sodat dit nie so gou verval nie. Dit is onverantwoordelik om die datums te verander SELFS om die pryse op te sit is verkeerd want jy het KLAAR daardie produk teen'n sekere prys aangekoop, hoekom nie teen daardie prys (met wins) te verkoop… Lees meer »
Ons sal Rustenburg se Meat World steeds ondersteun.Koop al jare daar sonder enige probleme.Ook nog nooit onaangename reuke daar geruik nie.Lance en sy span verdien volpunte vir hul diens!
Ek ken die Span by Meat World Valley View (Krugersdorp) persoonlik en het nog net goeie diens en produkte daar gekry en sal hulle bly ondersteun, ongeag die negatiew publisiteit wat Meat World kry. Laat Carte Blanche SPAR en Checkers en Pick and Pay en Woolworths se Vleis afdelings ook ondersoek en kyk wat hulle dan kry. Miskien sal Meat World dan soos n Champion lyk.
Die eerste teken van 'n skuldige is om 'n kundige te kry en op 'n tegniese punt foute in die verslag uit te wys. Die eerste wat jy MOET doen is om na die bestaande verslag te kyk. Jou foute reg te stel.
Dit is soos katolieke Priesters wat net hul gedrag aanpas dat hul nie uit gevang word nie. Maar stop nie die verkeerde gedrag nie.